
A B S T R A C T

Indicarea corectă a originii produselor agro-alimentare autohtone şi din import constituie un factor esenţial pentru asigurarea protecţiei consumatorilor, care implică  respectarea condiţiilor legale referitoare la calitatea, etichetarea, integritatea şi autenticitatea acestor produse.
Competenţa controlului îndeplinirii acestor cerinţe legale a fost conferită unor structuri instituţionale cu atribuţii în domeniu: de exemplu, în Franţa, Direcţia generală pentru concurenţă, consum şi represiune a fraudelor din cadrul Ministerului Economiei şi Finanţelor; în Cehia, Autoritatea pentru agricultură şi control al alimentelor (CAFIA), aflată în subordinea Ministerului Agriculturii.
Legislaţia naţională din fiecare stat membru defineşte în mod variat faptele care reprezintă încălcări ale cerinţelor legale referitoare la comercializarea produselor agroalimentare, caracterizate drept practici comerciale incorecte/ilegale motivate de perspectiva unui câştig financiar/economic.
Lucrarea a fost întocmită pe baza informaţiilor transmise de corespondenţii ECPRD  din parlamentele naţionale ale statelor membre UE, în răspunsurile la solicitarea corespondentului ECPRD al Camerei Deputaţilor referitoare la mecanismele de control al comercializării produselor agroalimentare. 
Centrul European de Cercetare şi Documentare Parlamentară – ECPRD - este un organism de cooperare interparlamentară şi de promovare a schimburilor de informaţii, idei şi experienţă între parlamentele naţionale ale statelor din Europa (îndeosebi), aflat sub egida Parlamentului European şi a Consiliului Europei. Camera Deputaţilor face parte din această structură europeană.

I. REGLEMENTĂRI EUROPENE ÎN MATERIE

În acest domeniu, legislaţia europeană a avut în vedere necesitatea îmbunătăţirii capacităţii autorităţilor competente din statele membre de a identifica cât mai rapid posibile încălcări legale în sectorul alimentar care sunt motivate de intenţia obţinerii unui beneficiu necuvenit:

- Regulamentul (CE) nr. 178/2002 al Parlamentului European şi al Consiliului din 28 ianuarie 2002 de stabilire a principiilor şi a cerinţelor generale ale legislaţiei alimentare, de instituire a Autorităţii Europene pentru Siguranţa Alimentară şi de stabilire a procedurilor în domeniul siguranţei produselor alimentare. 

Unul din obiectivele acestei reglementări o constituie protejarea consumatorilor împotriva practicilor frauduloase sau înșelătoare în comerțul alimentar, cum ar fi contrafacerea produselor alimentare, și asigurarea unei baze care să permită consumatorilor să facă alegeri în cunoștință de cauză în legătură cu produsele alimentare.
«Art.8 - Protecţia intereselor consumatorilor

(1) Legislaţia alimentară are drept obiectiv protejarea intereselor consumatorilor şi asigură o bază care le permite acestora să facă o alegere în cunoştinţă de cauză în legătură cu produsele alimentare pe care le consumă. Ea are drept scop prevenirea: 

(a) practicilor frauduloase sau înşelătoare; 

(b) contrafacerii produselor alimentare; 

(c) oricăror altor practici care pot induce în eroare consumatorul”
- Regulamentul (CE) nr. 882/2004 al Parlamentului European şi al Consiliului din 29 aprilie 2004 privind controalele oficiale efectuate pentru a asigura verificarea conformităţii cu legislaţia privind hrana pentru animale şi produsele alimentare şi cu normele de sănătate animală şi de bunăstare a animalelor. 
Potrivit art.44, statele membre trebuie să prezinte Comisiei un raport anual privind punerea în aplicare a planurilor naţionale multianuale de control prevăzute la art.41 din acest Regulament. 

Rapoartele trebuie să conţină:

- detalii ale modificărilor aduse planurilor naţionale multianuale de control, luându-se în considerare, printre altele, modificările legislative, noile tipuri de riscuri, noile descoperiri ştiinţifice, rezultatele controalelor anterioare;

- rezultatele controalelor şi auditurilor desfăşurate în anul precedent conform planului naţional de control;

- tipul şi numărul cazurilor de neconformitate identificate prin controale;
- acţiunile menite să asigure aplicarea eficientă a planului naţional de control, inclusive măsurile de executare şi rezultatele acestora.

- Regulamentul (UE) nr. 1169/2011 al Parlamentului European şi al Consiliului din 25 octombrie 2011 privind informarea consumatorilor cu privire la produsele alimentare. Acesta interzice reclamele şi practicile de etichetare înşelătoare şi prevede cazurile de etichetare obligatorie a ţării de origine:  

- când aceasta e obligatorie prin legislaţia UE specifică (verticală) (exemplu: carne de vită, ulei de măsline, miere etc.);  

- pentru carnea de porc, carnea de oaie, carnea de capră (proaspătă, refrigerată sau congelată); 

- acolo unde omisiunea menţionării ţării de origine sau a locului de provenienţă poate induce în eroare consumatorul cu privire la adevărata ţară de origine/adevăratul loc de provenienţă al alimentului, în special dacă informaţia care însoţeşte produsul sau eticheta în ansamblul ei ar sugera în alt fel că produsul are o altă ţară de origine sau un alt loc de provenienţă.
În Rezoluţia din 14 ianuarie 2014 referitoare la criza alimentară, fraudele din lanţul alimentar şi controlul acestora, Parlamentul European a subliniat necesitatea efectuării de controale oficiale nu numai pentru asigurarea siguranţei alimentare, ci şi pentru eradicarea fraudelor din sectorul alimentar în cazul în care autorităţile competente au motive să suspecteze un comportament al unui operator economic ca fiind fraudulos. 

«Frauda din sectorul alimentar» este un termen colectiv folosit pentru a include înlocuirea, adăugarea, manipularea sau prezentarea eronată a alimentelor, a ingredientelor alimentelor sau a ambalajului alimentelor, realizate cu bună știință și în mod intenționat; sau declarații false sau care induc în eroare în legătură cu un produs în vederea obținerii unui câștig de natură economică.”

Frauda alimentară reprezintă acţiunea de înşelare a cumpărătorilor de alimente sau de ingrediente alimentare, indiferent de poziţia pe care aceştia o ocupă în lanţul agro-alimentar (consumator, distribuitor, procesator sau importator), cu scopul de a obţine câştiguri în plan economic.

Frauda alimentară este strâns asociată cu evaziunea fiscală. Din acest motiv „cel mai nociv efect al evaziunii fiscale, în opinia companiilor, este reprezentat de crearea unui cadru de concurență neloială pe piață, cauzată de nedeclararea veniturilor și posibilitatea producerii și livrării de produse și servicii la preţuri mai mici de cei care practică evaziunea fiscală”.
 

Legislaţia UE nu conţine definiţia « fraudei alimentare » şi nici nu reglementează instrumente şi mecanisme specifice destinate contracarării faptelor penale relevante.  

II. ASPECTE PRIVIND MECANISMELE DE CONTROL AL COMERCIALIZĂRII PRODUSELOR AGROALIMENTARE ÎN STATE MEMBRE UE


CEHIA

▪ Instituţia statului care răspunde de supravegherea siguranţei, calităţii şi etichetării produselor alimentare este Autoritatea pentru agricultură şi control al alimentelor (CAFIA), aflată în subordinea Ministerului Agriculturii. Competenţele de control ale acestei structuri se exercită în etapele de producţie, depozitare, transport şi comercializare (inclusiv în ce priveşte importurile).

Conceptul de control este unul cuprinzător, care permite o concentrare eficientă asupra mărfurilor/locurilor de comercializare estimate ca având mari deficienţe. Obiectivele principale ale unui control sunt monitorizarea actelor comerciale, protecţia intereselor economice ale consumatorilor/statului, precum şi protejarea consumatorilor faţă de produsele alimentare care nu sunt sigure, care sunt înşelător etichetate, a căror valabilitate a expirat sau a căror origine nu este cunoscută.

CAFIA este singurul organism de supraveghere ce are ca unică funcţie exercitarea controlului produselor alimentare şi al produselor din tutun.

Baza legală care guvernează exercitarea acţiunilor de control este reprezentată de Legea privind controlul, Legea privind organizarea şi funcţionarea CAFIA, Legea privind produsele alimentare şi produsele din tutun şi legislaţia UE.

▪ Mecanisme specifice de control al pieţelor agro-alimentare

Controlul etichetării şi al calităţii produselor alimentare implică verificarea informaţiilor incluse pe etichetele alimentelor şi produselor ambalate, precum şi documentele aferente acestora.

Controlul etichetării evaluează dacă toate informaţiile obligatorii au fost declarate, dacă au fost declarate potrivit cerinţelor legale şi dacă informaţiile oferite consumatorilor referitoare la caracteristicile produselor alimentare nu sunt false/înşelătoare
Controlul etichetării include şi controlul respectării datelor de valabilitate ale produselor alimentare în cauză. 

Controalele de calitate, care se desfăşoară concomitent cu controalele vizând etichetarea, au ca scop verificarea îndeplinirii cerinţelor de calitate prevăzute de reglementările legale sau ale celor declarate de operator ca fiind dincolo de sfera de aplicare a legislaţiei în materie.
Controlul etichetării produselor alimentare neambalate are ca obiectiv verificarea modului în care agenţii economici au modificat etichetarea produselor alimentare în conformitate cu art.44 din Regulamentul EU nr.1169/2011 şi cu dispoziţiile art.8 din Legea nr.110/1997, care prevăd noi obligaţii privind furnizarea de informaţii referitoare la produsele alimentare neambalate.
Controlul indicaţiilor geografice protejate şi al desemnărilor de origine protejată care se desfăşoară în conformitate cu Regulamentele UE nr.1151/2012 şi, respectiv, 882/2004 ale Parlamentului European şi Consiliului şi cu reglementările interne ale CAFIA. 

Controalele evaluează respectarea, de către producători, a specificaţiilor referitoare la produsul în cauză - de exemplu, procedeul tehnologic de producţie, materia primă utilizată, proprietăţile senzoriale ale produsului alimentar evaluate la faţa locului sau ridicarea de mostre pentru a fi trimise la laborator.

Alte controale specifice

- controlul modului de vânzare a produselor de patiserie neambalate ;
- controlul produselor alimentare care poartă eticheta (naţională) KLASA ;
- controlul produselor alimentare cu brand regional ;
- controlul produselor alimentare iradiate ;
- monitorizarea gradului de radiaţie al produselor agro-alimentare ;
- controlul elementelor de contaminare în sucurile proaspete de fructe şi legume ;
- controlul reziduurilor de pesticide în cartofi ;
- controlul produselor alimentare (materiei prime) concentrat asupra prezenţei modificării genetice ;
- controlul aditivilor ;
- controlul suplimentelor alimentare sub formă de bomboane-vitamine pentru copii şi al siropurilor ;
- controlul vinurilor provenite din Balcani şi Slovacia ;
- controlul nivelului de alcool al băuturilor în vrac comercializate în punctele de alimentaţie publică ;
- controlul extraordinar al brandurilor ieftine de ulei (de rapiţă şi de floarea-soarelui) ;
- controlul trăsăturilor caracteristice ale uleiurilor de măsline potrivit Regulamentului CEE nr.2568/91 ;
- controlul informaţiilor specifice false sau înşelătoare la plasarea pe piaţă a meniurilor ;
- controlul conţinutului de gluten în meniurile pregătite la punctele de alimentaţie publică ;
- controlul uleiurilor de prăjit folosite în punctele de alimentaţie publică ;
- controlul producţiei şi distribuţiei de produse alimentare livrate consumatorilor ;
- controlul produselor din peşte congelat comercializate în reţeaua cu amănuntul ;
- supracontrolul (controlul extraordinar) al produselor din carne şi din lapte ;
- supracontrolul produselor care conţin carne de cal ;
- supracontrolul usturoiului ;
- controlul trasabilităţii şi al îndeplinirii obligaţiilor de informare în ce priveşte seminţele de mac ;
- controlul îndeplinirii cerinţelor de sănătate şi de calitate pentru fructele confiate ;
- controlul conţinutului de ouă în pastele importate, etc.
De regulă, CAFIA efectuează controalele pe baza plângerilor/reclamaţiilor primite de la consumatori/alte instituţii şi organe de supraveghere şi control.
▪ Inspectorii CAFIA sunt abilitaţi să aplice sancţiuni financiare, precum şi alte sancţiuni, definite generic “măsuri”. Termenul include, de exemplu, interzicerea vânzării produselor alimentare în cauză, distrugerea/re-etichetarea produselor alimentare etc. Contravenţiile se sancţionează cu amendă.

Inspectorii CAFIA pot aplica o amendă de:

▪ până la 1.000.000 coroane (≈ 37.900 euro) dacă :
- produsele agricole, alimentare sau din tutun nu respectă condiţiile prevăzute de legislaţia naţională/o lege UE direct aplicabilă/tratate internaţionale;

- informaţia de pe ambalaj/etichetă nu respectă cerinţele prevăzute de legislaţia naţională/o lege EU direct aplicabilă ;
- persoana supusă controlului nu permite inspectorului CAFIA să pătrundă pe teren, în clădire sau în alte locuri în care acesta are acces în baza Legii privind controlul ;
- persoana supusă controlului nu respectă decizia de distrugere a produselor agricole, alimentare, din tutun sau a vinurilor periculoase:
- persoana  controlată nu remediază deficienţele identificate;

- produsele agro-alimentare sau din tutun plasate pe piaţă pentru comercializare sunt fals etichetate sau oferite în mod înşelător ;
- persoana controlată rupe sigiliul aplicat în timpul controlului.

▪ până la 3.000.000 coroane (≈ 113.500 euro) dacă persoana controlată încalcă o obligaţie prevăzută de o reglementare UE direct aplicabilă care stipulează cerinţele referitoare la produsele agro-alimentare sau din tutun.

▪ Bază legală

- Legea nr.146/2002 privind Autoritatea cehă de control pentru agricultură şi alimente

- Legea nr.110/1997 privind produsele alimentare şi produsele din tutun

- Legea nr.321/2004 privind viticultura 

- Legea nr.61/1997 privind produsele spirtoase şi modificarea Legii comerţului

- Legea nr.676/2004 privind etichetarea obligatorie a produselor spirtoase

- Legea nr.452/2001 privind protecţia desemnărilor de origine şi a indicaţiilor geografice şi modificarea Legii privind protecţia consumatorilor

- Legea nr.242/2000 privind agricultura organică 

- Legea nr.255/2012 privind controlul

- Legea nr.634/1992 privind protecţia consumatorilor

- Legea nr.78/2004 privind folosirea organismelor modificate genetic şi a produselor genetice

- Legea nr.166/1999 privind îngrijirea veterinară


CROAȚIA
▪ Structurile instituţionale centrale cu competenţe în domeniul controalelor agro-alimentare sunt Ministerul Agriculturii şi Ministerul Sănătăţii. Controalele oficiale sunt efectuate de inspectorii agricoli, sanitari şi veterinari.
▪ Încălcările dispoziţiilor legale în materie se pedepsesc cu amenzi cuprinse între 2.000 şi 100.000 kuna (aproximativ 270-13.500 euro).


▪ Bază legală


- Legea din 2013 privind informaţiile referitoare la alimentele furnizate consumatorului 

- Legea din 2013 privind controalele efectuate în conformitate cu reglementările privind alimentele, furajele, sănătatea oamenilor şi a animalelor


- Legea din 2013 privind produsele alimentare
La 11 mai 2017, Guvernul a prezentat Parlamentului proiectul de lege privind combaterea practicilor comerciale neloiale în lanţul de aprovizionare cu alimente.

ESTONIA
▪ Organele cu competenţe în efectuarea controalelor produselor agro-alimentare prevăzute de Legea privind protecţia consumatorului sunt: 
- Consiliul pentru protecţia consumatorului; 
- Consiliul sănătăţii (controlul îndeplinirii prevederilor legale referitoare la protecţia sănătăţii);

- structurile specializate din cadrul autorităţilor administraţiei locale (controlul respectării cerinţelor legate de preţurile mărfurilor/serviciilor oferite consumatorilor şi a cerinţelor legate de etichetare).

- Consiliul pentru protecţia consumatorului şi Consiliul sănătăţii pot pune în aplicare măsurile speciale de control prevăzute de art.30-32 şi 49-53 din Legea privind aplicarea legii
: adresarea de întrebări şi solicitarea de documente; citarea persoanelor în cauză şi obligativitatea prezenţei acestora; stabilirea identităţii; examinarea bunurilor mobile; accesul în clădiri; verificarea clădirilor; luarea în depozit a bunurilor mobile; vânzarea/distrugerea bunurilor mobile luate în depozit.

Aceleaşi articole din lege reglementează măsurile speciale care pot fi puse în practică de structurile specializate din cadrul autorităţilor administraţiei locale: adresarea de întrebări şi solicitarea de documente; citarea persoanelor în cauză şi obligativitatea prezenţei acestora; stabilirea identităţii; examinarea bunurilor mobile; accesul în clădiri; verificarea clădirilor.
▪ Art.70 (Încălcarea interdicţiei de folosire a practicilor comerciale neloiale) din Legea privind protecţia consumatorului prevede că folosirea unei practici comerciale înşelătoare (aşa cum este definită la art.16) sau a unei practici comerciale agresive (aşa cum este definită la art.18) se pedepseşte cu amendă de până la 300 unităţi de amendă. Dacă fapta este comisă de o persoană juridică, pedeapsa aplicabilă este amenda de până la 32.000 euro.

▪ Bază legală

Legea privind protecţia consumatorului reglementează practicile comerciale înşelătoare.
 

Potrivit dispoziţiilor art.16, practica înşelătoare semnifică prezentarea de informaţii false referitoare la produs/caracteristicile acestuia, inclusiv a celor privind originea geografică a acestuia.

FINLANDA
▪ Legea privind produsele alimentare are ca obiective: asigurarea calităţii produselor alimentare ; asigurarea de informaţii reale, suficiente şi corecte (neînşelătoare) referitoare la produsul comercializat; protecţia consumatorilor faţă de pericolele pentru sănătate şi de pierderile financiare provocate de alimentele care încalcă reglementările în domeniu; asigurarea trasabilităţii alimentelor; asigurarea unui sistem perfecţionat de control al alimentelor; îmbunătăţirea funcţionării instrumentelor folosite de comercianţi.

Potrivit art.9 din lege, pe ambalajele, prezentările sau în publicitatea făcută produselor alimentare, informaţiile asupra produsului trebuie să fie adevărate şi suficiente şi să nu fie înşelătoare.
În baza art.65 din aceiaşi lege, Autoritatea finlandeză pentru siguranţă alimentară poate interzice, permanent sau temporar, activitatea unui comerciant în cazul în care activitatea comercială desfăşurată încalcă reglementările în materie. 
Alte măsuri coercitive care pot fi aplicate: interzicerea producţiei, importului, exportului, plasării pe piaţă a produselor care reprezintă un pericol pentru sănătatea consumatorilor; confiscarea produselor; retragerea de pe piaţă şi informarea publicului.

Legea privind protecţia consumatorului interzice practicile comerciale neloiale -înşelarea consumatorului, lipsa de informaţii şi folosirea de practici agresive - în relaţiile cu clienţii. Informaţiile false sau înşelătoare se pot referi şi la originea produsului comercializat.

▪ Respectarea dispoziţiilor Legii privind produsele alimentare şi validitatea informaţiilor referitoare la produsele alimentare este supravegheată/controlată de autorităţile municipale din sectorul alimentar şi de Autoritatea finlandeză pentru securitate alimentară. Aceasta din urmă poate interzice desfăşurarea activităţilor comerciale prin care se încalcă reglementările legale în materie.

Potrivit art.20, Capitolul 2 din Legea privind protecţia consumatorului, legalitatea activităţii comerciale legată de protecţia consumatorului este monitorizată de Ombudsman-ul consumatorului

▪ Sancţiuni aplicabile
Potrivit art.79 din Legea privind produsele alimentare, persoana care, în mod deliberat sau din neglijenţă 
- oferă informaţii privind mărfurile alimentare/proprietăţile acestora cu încălcarea art.9 din lege (care interzice furnizarea de informaţii false/înşelătoare asupra produselor comercializate);

- furnizează în orice alt mod informaţii înşelătoare privind produsul alimentar/proprietăţile acestuia;

- încalcă un ordin/interdicţie emită de autoritatea de control 
se sancţionează cu amendă pentru comiterea unei contravenţii în domeniul alimentar, dacă fapta comisă nu este pedepsită mai aspru de un alt text legal.

Potrivit art.9 din Legea privind practicile comerciale neloiale, orice persoană care, în mod deliberat/din neglijenţă gravă, încalcă prevederile acestei legi referitoare la folosirea de expresii false/înşelătoare se pedepseşte cu amendă pentru încălcarea normelor privind concurenţa în practicile comerciale, dacă fapta comisă nu este mai sever sancţionată de un alt text legal.
Potrivit art.2, Capitolul 30 din Codul penal, persoana care, în propria afacere, foloseşte expresii false/înşelătoare referitoare la propria afacere/afacerea altei persoane provocându-i pagube acesteia se pedepseşte, pentru comiterea infracţiunii de concurenţă neloială, cu amendă sau cu închisoare de cel mult un an.

De asemenea, potrivit art.1, Capitolul 44 din Codul penal, persoana care, prin încălcarea prevederilor Legii privind alimentele, produce, manipulează, importă sau încearcă intenţionat să importe, care depozitează, transportă, reţine spre vânzare, trimite sau oferă bunuri/substanţe care pun în pericol viaţa sau sănătatea unei persoane, se pedepseşte, pentru comiterea infracţiunii de atingere adusă sănătăţii oamenilor, cu amendă sau cu închisoare de cel mult şase luni.

▪ Bază legală

- Legea nr.23/2006 privind alimentele (reglementează condiţiile de desfăşurare a activităţilor comerciale din domeniul alimentar şi a controalelor în toate etapele de producţie, procesare şi distribuţie a produselor alimentare. Printre altele, legea stipulează cerinţele legate de informaţiile ce trebuie furnizate consumatorilor în procesul de comercializare a alimentelor).

- Legea nr.38/1978 privind protecţia consumatorului

- Legea nr.1061/1978 privind practicile comerciale neloiale, care interzice folosirea practicilor neloiale în comercializarea produselor alimentare şi în relaţiile cu clienţii, în general
FRANŢA

▪ În anul 1985, în cadrul Ministerului Economiei şi Finanţelor, s-a înfiinţat Direcţia generală pentru concurenţă, consum şi represiune a fraudelor. Această structură ministerială avea ca obiectiv supravegherea pieţelor în lumina dispoziţiilor cuprinse în tratatele europene, integrând pentru piaţa naţională, toate dimensiunile de control, în condiţiile liberalizării preţurilor, liberei circulaţii a mărfurilor şi serviciilor, precum şi ale necesităţii asigurării securităţii în viaţa economică.
Cu acest titlu, Direcţia veghează la funcţionarea loială şi securizată a pieţelor, ceea ce implică elaborarea de reguli (pregăteşte texte specifice), efectuarea de controale (realizează controalele necesare aplicării acestor texte) şi, după caz, aplică sancţiunile pronunţate de tribunale (agenţii redactează şi transmit autorităţii judiciare procesele verbale ale constatărilor pe care le fac). Rolul principal al Direcţiei este cel de a garanta funcţionarea echilibrată şi transparentă a pieţei, în beneficiul tuturor operatorilor economici.
Domeniul de control al Direcţiei generale pentru concurenţă, consum şi represiune a fraudelor acoperă mai multe sectoare de intervenţie : 
- reglementarea concurenţială a pieţelor (combaterea abuzului de poziţie dominantă, înţelegerile, practicile neloiale, controlul concentraţiilor, etc.) ; 
- protecţia consumatorilor (reguli de etichetare, combaterea falsurilor şi înşelătoriilor, publicitatea mincinoasă, reducerile false, abuz de slăbiciune etc.); 
- securitatea consumatorilor (asigurarea securităţii şi sănătăţii consumatorilor). 

În anul 2009, pe lângă serviciul de coordonare şi resurse al Direcţiei generale pentru concurenţă, consum şi represiune a fraudelor, a fost creat serviciul naţional al anchetelor căruia i s-a conferit competenţa realizării de anchete naţionale şi comunitare pe întreg teritoriul naţional. Anchetele au ca obiectiv principal identificarea şi constatarea infracţiunilor la dreptul naţional şi comunitar în materie de calitate şi securitate a produselor şi serviciilor, de loialitate a tranzacţiilor şi de protecţie a intereselor consumatorilor.

▪ Pentru asigurarea protecţiei economice a consumatorilor, Direcţia identifică şi constată infracţiunile şi încălcările regulilor de protecţie a consumatorilor (publicitate mincinoasă, reduceri false, abuz). În practică, există şi alte mijloace pentru întărirea protecţiei economice a consumatorilor: consultarea (mai ales în cadrul Consiliului naţional al consumului), informarea pe internet, publicaţiile Direcţiei generale, primirea publicului la oficiile teritoriale ale Direcţiei.
▪ Potrivit prevederilor Regulamentului din 28 octombrie 1996 privind organizarea comună a pieţei în sectorul de fructe şi legume, operatorii comerciali au obligaţia de a indica, pentru toate etapele de comercializare, originea produsului (cel puţin ţara de producţie). De asemenea, este obligatorie menţionarea varietăţii acestora. Aceste reguli se aplică atât pentru fructele şi legumele autohtone, cât şi pentru cele importate din alte state membre sau din ţări terţe. 
▪ Serviciile Direcţiei generale pentru concurenţă, consum şi represiune a fraudelor sunt abilitate să constate încălcările acestor reguli şi să angajeze, în baza Codului consumului, proceduri contencioase. Operaţiile constând în substituirea, de exemplu, a originii « Franţa », cu o origine străină poate constitui infracţiune de publicitate mincinoasă, care este sancţionată penal. (Codul consumului, art.L 121-1 şi L 121-2)
« Art.L 121-1

Sunt interzise practicile comerciale neloiale. O practică comercială este neloială dacă este contrară exigenţelor diligenţei profesionale şi dacă alterează sau este susceptibilă de a altera într-o manieră substanţială comportamentul economic al consumatorului informat, atent şi avizat în ce priveşte un bun sau un serviciu. 

Caracterul neloial al unei practici comerciale vizând o categorie specială de consumatori sau un grup de consumatori vulnerabili din cauza unei infirmităţi mentale sau fizice, a vârstei sau a naivităţii se apreciază în funcţie de capacitatea medie de discernământ a categoriei sau grupului. (…)
Art.L 121-2
O practică comercială este înşelătoare în cazul în care este comisă în una din următoarele circumstanţe :

1° când crează o confuzie cu un alt bun sau serviciu, o altă marcă, un alt nume comercial sau un alt semn distinctiv al unui concurent ;

2° atunci când are la bază afirmaţii, indicaţii sau prezentări false sau de natură a induce în eroare asupra următoarelor elemente :

a) existenţa, disponibilitatea sau natura bunului sau a serviciului ;

b) caracteristicile esenţiale ale bunului sau serviciului, respectiv: calităţile sale substanţiale, compoziţia, accesoriile, originea, cantitatea, modul şi data de fabricaţie, condiţiile de utilizare şi aptitudinea de a fi folosit, proprietăţile sale şi rezultatele aşteptate în urma utilizării, precum şi rezultatele şi principalele caracteristici ale testelor şi controalelor efectuate supra bunului sau serviciului;

(…) .
3° atunci când persoana în numele căreia este pusă în practică nu este clar identificabilă. »

▪ Anual, Direcţia pentru concurenţă, pentru consum şi represiune a fraudelor desfăşoară o anchetă naţională având ca subiect «Calitatea fructelor şi legumelor proaspete» în cadrul căreia efectuează controale legate de conformitatea fructelor şi legumelor proaspete cu normele de calitate definite la nivel comunitar şi naţional, verificând totodată veridicitatea informaţiilor furnizate consumatorilor în procesul de comercializare.  
Controlul vizează întreaga filieră de comercializare: producători, expeditori, transportatori, angrosişti, comerţul în detaliu specializat sau nu (producători şi revânzători).

În materia etichetării şi a informării consumatorilor, contravenţiile/infracţiunile cele mai des întâlnite privesc absenţa totală/parţială a informării consumatorilor în indicarea originii, a preţului, categoriei, varietăţii, calibrului, în falsificarea greutăţii produselor pre-ambalate sau în indicarea voit eronată a originii locale/regionale a unor mărfuri. 

În afara regulilor specifice pentru sectorul de fructe şi legume, controalele se efectuează în cadrul mai general al dispoziţiilor Codului consumului, al Codului comerţului şi al regulilor generale de igienă definite la nivel naţional şi european.

▪ Interdicţia practicilor comerciale înşelătoare (inclusiv a falsurilor în etichetarea/indicarea originii geografice a mărfurilor) este reglementată de art.L 441-1 din Codul consumului:

« Art.L 441-1

Orice persoană care, fie că este sau nu parte în contract, a înşelat sau a încercat să înşele un contractant, prin indiferent ce mijloc sau procedeu, chiar prin intermediul unui terţ: 

1° fie asupra naturii, speciei, originii, calităţilor substanţiale, compoziţiei sau caracteristicilor utile ale tuturor mărfurilor; 

2° fie asupra cantităţii sau identităţii mărfurilor livrate prin livrarea de alte mărfuri decât cele care au făcut obiectul contractului;

3° fie asupra aptitudinii de folosire, a riscurilor inerente utilizării produsului, a controalelor efectuate, a modurilor de utilizare sau precauţiilor ce trebuie luate.»

Nerespectarea acestei interdicţii se sancţionează cu închisoare de până la doi ani şi cu amendă de 300.000 euro (art.L454-1).
GERMANIA

▪ Obiectivele urmărite de legislaţia naţională în materie vizează protecţia sănătăţii, protecţia consumatorului şi evitarea inducerii în eroare a consumatorului. Acesta din urmă se realizează prin furnizarea de informaţii reale referitoare la produsele alimentare, inclusiv prin etichetarea corectă a produselor şi menţionarea ţării de origine a produsului.

Pentru unele produse agro-alimentare neprelucrate (majoritatea fructelor şi legumelor proaspete), menţionarea ţării de origine pe etichetă este obligatorie. Pentru altele (de exemplu, cartofi timpurii, banane proaspete, măsline, porumb dulce, nuci de cocos, curmale), înscrierea pe etichetă a ţării de origine este lăsată la latitudinea comerciantului.

▪ Responsabilitatea monitorizării/supravegherii respectării prevederilor legale în materie şi efectuarea controalelor alimentare aparţine autorităţilor competente din fiecare land, respectiv ministerelor şi serviciilor de resort. Un rol important revine Oficiului Federal pentru Protecţia Consumatorilor şi Siguranţă Alimentară.

▪ Încălcarea prevederilor art.11 (referitor la frauda alimentară) din Legea privind produsele alimentare şi furajele se sancţionează cu închisoare de până la un an sau cu amendă.

▪ Bază legală

- Legea privind produsele alimentare şi furajele care reglementează aspecte privind: siguranţa alimentară; producerea, prelucrarea şi transportul produselor alimentare; modul de implementare a legislaţiei europene referitoare la controlul produselor alimentare; prevenirea fraudei; competenţe în realizarea monitorizării produselor alimentare.

- Legea privind îmbunătăţirea informării consumatorilor are ca obiect prevenirea consumatorilor în privinţa produselor nesigure, precum şi a fraudei în comerţul cu produse alimentare.

LITUANIA

Autoritatea de stat pentru produse alimentare şi probleme veterinare dezvoltă şi implementează politica Guvernului destinată asigurării siguranţei şi calităţii produselor agro-alimentare.

Printre obiectivele Autorităţii se află: asigurarea siguranţei alimentare şi controlul tuturor etapelor de producere şi comercializare a produselor agro-alimentare (potrivit principiului “din staul/de pe câmp, pe masă”); protecţia intereselor consumatorului; asigurarea îndeplinirii condiţiilor prevăzute de legea naţională şi europeană referitoare la siguranţă alimentară şi etichetare.

Operaţiunile comerciale din pieţe se efectuează de fermieri (producători primari) şi de comercianţii cu amănuntul. Ambele categorii de comercianţi au obligaţia etichetării produsele puse în vânzare şi pe cea de a furniza consumatorilor toate informaţiile necesare referitoare la ţara de origine a produselor comercializate.
În general, fermierii respectă condiţiile legale referitoare la etichetare şi la un comportament comercial etic. În ce priveşte comercianţii cu amănuntul, Autoritatea de stat pentru produse alimentare şi probleme veterinare efectuează controale de rutină sau controale inopinate şi, după caz, aplică amenzile prevăzute în Codul contravenţiilor administrative sau în Legea alimentelor.

Pentru prevenirea practicilor neloiale pe pieţele locale, Autoritatea desfăşoară controale de trasabilitate, în cadrul cărora inspectorii verifică traseul parcurs de produsele agro-alimentare de la comercianţii cu ridicata la consumatori.

Întrucât resursele umane şi financiare ale acestei instituţii sunt limitate, Ministerul Agriculturii are în vedere iniţierea unui proiect de lege care să reglementeze sporirea responsabilităţii proprietarilor/agenţilor de pe pieţele locale şi instituirea obligaţiei acestora de a verifica cu mai multă atenţie informaţiile şi documentaţiile prezentate de comercianţii de produse agroalimentare.
LUXEMBOURG

▪ Mecanismele specifice de control al pieţelor de desfacere a produselor agro-alimentare vizează:

- verificarea respectării cerinţelor prevăzute de legislaţia UE în materie (îndeosebi a Regulamentului (UE) nr.1169/2011 al Parlamentului European şi al Consiliului din 25 octombrie 2011 privind informarea consumatorilor cu privire la produsele alimentare şi a Regulamentului (CE) nr.1924/2006 privind menţiunile nutriţionale şi de sănătate privind produsele alimentare);

- controlul afişării preţurilor, inclusiv a preţului per unitate de măsură

- controlul îndeplinirii obligaţiei de afişare a informaţiile în limba local accesibilă (franceză, germană, luxemburgheză).

▪ Autorităţile publice cu competenţe în exercitarea controlului în pieţele agro-alimentare sunt : Ministerul Sănătăţii, Ministerul Agriculturii, Vinului şi Protecţiei Consumatorului (respectiv Organizaţia pentru securitate alimentară) ; Poliţia

▪ Sancţiuni aplicabile
Potrivit prevederilor Codului consumului:

- acţiunile/omisiunile înşelătoare se sancţionează cu amendă cuprinsă între 251 şi 120.000 euro;

- neafişarea informaţiilor referitoare la preţ se sancţionează cu amendă între 25 şi 1.000 euro; în caz de recidivă, amenda este cuprinsă între 50 şi 2.000 euro.

Reglementarea Marelui Duce din 25 august 2015 prevede o amendă cuprinsă între (≈) 13 şi 100 euro în cazul încălcării prevederilor Regulamentelor 1169/2011 şi 1924/2006.
▪ Bază legală

- Codul consumatorului (reglementează aspecte legate de practicile comerciale neloiale şi de protecţia consumatorului)

- Reglementarea Marelui Duce din 25 august 2015 privind furnizarea către consummator a informaţiilor privind produsele alimentare

- Legislaţia europeană în materie

POLONIA


▪ În baza Legii din 21 decembrie 2000 privind calitatea comercială a produselor agro-alimentare, la 1 ianuarie 2003, şi-a început activitatea Inspecţia pentru calitatea produselor agro-alimentare, aflată în subordinea ministrului care răspunde de pieţele agricole. Printre competenţele acestei instituţii se află şi cea a controlului fructelor şi legumelor proaspete, în toate etapele de comercializare.
Controlul produselor agro-alimentare include cel puţin una din următoarele activităţi:

- verificarea documentelor de identificare a produselor agro-alimentare, a certificatelor de calitate, a rezultatelor analizelor de laborator şi a altor documente de confirmare a calităţii comerciale;

- verificarea modului de ambalare, de etichetare şi de prezentare a produselor agro-alimentare;

- examinarea produselor agro-alimentare ;

- efectuarea de analize de laborator ;

- stabilirea clasei (categoriei) de produse agro-alimentare ;

- controlul modului de producere sau corectitudinea în procesare.

Produsele agro-alimentare comercializate pe piaţă trebuie să respecte cerinţele legale referitoare la calitatea comercială declarată de producător sau de comerciant referitoare la:

- calitatea comercială a produselor agro-alimentare, îndeosebi prin determinarea clasei de calitate;

- modalitatea de ambalare a produselor agro-alimentare, care trebuie să asigure menţinerea caracteristicilor esenţiale ale acestora;

- caracterul citeţ, clar şi vizibil al etichetelor produselor comercializate pe piaţă. 

▪ Practicile neloiale pe piaţă sunt guvernate de prevederile Legii din 16 aprilie 1993 privind combaterea concurenţei neloiale şi ale Legii din 23 august 2007 privind prevenirea practicilor neloiale de piaţă.

Potrivit art.3 din legea din 2007, constituie acte de concurenţă neloială: indicarea înşelătoare a companiei ; indicarea falsă a originii geografice a produselor/serviciilor ; indicarea falsă a produselor/serviciilor ; nerespectarea secretului afacerii : falsificarea produselor ; împiedicarea accesului pe piaţă ; publicitate incorectă/interzisă etc.


Competenţa de soluţionare a reclamaţiilor legate de practicile neloiale aparţine Oficiului pentru concurenţă şi protecţia consumatorilor.


▪ În cazul în care produsele agro-alimentare nu îndeplinesc condiţiile prevăzute de Legea privind calitatea comercială a produselor agro-alimentare, inspectorul voivodal pentru calitatea produselor agro-alimentare (competent teritorial) poate lua decizii pentru:


- reclasificarea sau impunerea unui anumit regim pentru produsele în cauză;


- retragerea de pe piaţă a produsului în cauză;


- distrugerea produsului (pe cheltuiala proprietarului);


- interzicerea depozitării/transportării produselor în condiţii necorespunzătoare.


Deciziile sunt imediat executorii. Acestea pot fi contestate în faţa Inspectorului şef pentru calitatea produselor agro-alimentare.

▪ Sancţiuni penale prevăzute de Legea privind combaterea concurenţei neloiale

« Art.25.1

(1) Persoana care aplică mărci sau care, contrar obligaţiei pe care o are, nu le aplică pe bunuri sau servicii, iar aceste însemne/lipsa acestora induc/induce în eroare consumatorii în ce priveşte originea, cantitatea, calitatea, conţinutul, metoda de producţie, de aplicaţie, posibilităţile de utilizare, reparare sau întreţinere (…) se pedepseşte cu închisoare sau cu amendă.

(2) Aceiaşi sancţiune se aplică persoanei care desfăşoară o acţiune de concurenţă neloială sub aspectul publicităţii, loteriei promoţionale sau vânzării în sensul dispoziţiilor art.17.a.»


▪ Bază legală

- Legea din 1993 privind combaterea concurenţei neloiale


- Legea din 2007 privind prevenirea practicilor neloiale de piaţă


- Legea din 15 decembrie 2016 privind combaterea folosirii incorecte a avantajului contractual în comerţul cu produse agro-alimentare (care va intra în vigoare la 12 iulie 2017)


- Legea din 2014 privind drepturile consumatorului


- Legea din 2000 privind calitatea comercială a produselor agro-alimentare

PORTUGALIA
▪ Fiecare produs agro-alimentar face obiectul unor texte legale speciale, dar controlul aplicării prevederilor legale în materie aparţine aceleiaşi instituţii publice: Autoritatea pentru siguranţă economică şi alimentară.
Autoritatea este instituţia administrativă cu competenţă la nivel naţional în domeniul siguranţei alimentare şi al supravegherii economice. Răspunde de disciplina exercitării activităţilor economice din sectoarele alimentare şi non-alimentare, prin monitorizarea modului de aplicare a legislaţiei în materie. 

Autoritatea este autoritate naţională, cu autonomie administrativă, ce acţionează ca organism de poliţie şi de aplicare a legii.
▪ Fără a aduce atingere competenţelor conferite de lege altor entităţi, Autoritatea desfăşoară acţiuni de control în toate locurile în care se desfăşoară activităţi industriale, comerciale, agro-alimentare, de turism, de transport, în cantine, cluburi, baruri, cazinouri, farmacii, clinici medicale, saloane de înfrumuseţare, cluburi sportive, gări şi aeroporturi, etc.

Autoritatea are competenţa de a controla modul în care vânzarea produselor şi a serviciilor respectă condiţiile prevăzute de lege pentru asigurarea siguranţei şi sănătăţii consumatorilor şi de a monitoriza modul în care agenţii economici se conformează obligaţiilor legale.

▪ În cazul încălcării reglementărilor legale în materie, produsele în cauză sunt înlăturate de pe piaţă, iar persoana responsabilă, fie o singură persoană, fie o companie, este supusă sancţiunilor legale care pot varia de la confiscarea produselor în cauză, la interdicţia continuării producţiei, la amendă, închisoare sau la dizolvarea societăţii în cauză.

Autoritatea are competenţa de a aplica toate sancţiunile, cu excepţia celei cu închisoare şi de dizolvare a societăţii. Orice sancţiune poate fi supusă recursului.

Sancţiunile se aplică în baza Codului penal, a Legii privind regimul general al infraţiunilor administrative sau a legislaţiei de reglementare a practicilor anti-economice şi împotriva sănătăţii publice.

SPANIA

▪ Agenţia pentru informare şi control alimentar - organism autonom al  Ministerului Agriculturii şi Pescuitului, Alimentaţiei şi Mediului - care răspunde de monitorizarea respectării prevederilor Legii nr.12/2003 privind măsurile pentru îmbunătăţirea funcţionării lanţului de operaţiuni în domeniile alimentar (de exemplu, operaţiunile de vânzare-cumpărare a produselor agro-alimentare dintre fermieri şi crescătorii de animale, producătorii de alimente şi băuturi) şi al distribuţiei în sectorul agro-alimentar. 
Potrivit Legii nr.12/2013, Agenţia pentru informare şi control alimentar este autoritatea cu competenţe în controlul practicilor comerciale ilegale din lanţul de aprovizionare cu produse alimente. În acest context, Agenţia poate acţiona din proprie iniţiativă, având competenţa de a propune sancţiuni în caz de încălcare a legii.

▪ Agenţia desfăşoară numeroase acţiuni de control care se pot solda cu propunerea de aplicare de amenzi pentru încălcarea prevederilor legale care guvernează lanţul alimentar. Spania este unul din statele membre în care cuantumul acestor amenzi este foarte mare: între 3.000 şi 1.000.000 euro.

Date statistice privind  controalele efectuate de Agenţie (de la 1 ianuarie 2014, data înfiinţării acesteia):

- 1.490 controale oficiale având ca obiect practicile comerciale ilegale în sectorul alimentar;

- 127 reclamaţii primite şi soluţionate ;

- 146 de acţiuni disciplinare iniţiate şi însoţite de propuneri de sancţiuni ;

- 322 sancţiuni propuse.

▪ Bază legală

- Legea nr.12/2013 privind măsuri de îmbunătăţire a funcţionării lanţului de aprovizionare cu alimente
 

- Codul de bune practici comerciale în sectorul alimentar

- Legea nr.15/2007 privind protecţia concurenţei

- Legea nr.3/1991 privind concurenţa neloială

- Legea nr.1/1996 privind managementul comerţului cu amănuntul

SLOVACIA




▪ Mecanismele de control al produselor agro-alimentare comercializate în pieţele publice vizează: verificarea calităţii produselor agro-alimentare; existenţa certificatelor de comercializare; existenţa informaţiilor necesare privind produsul agro-alimentar în cauză; data expirării produselor; existenţa condiţiilor de igienă. 



▪ Autorităţile administraţiei publice care răspund de controlul produselor agro-alimentare sunt: Ministerul Agriculturii şi Dezvoltării Rurale; Administraţiile veterinare şi alimentare de la nivel naţional, regional şi local; organele specializate din cadrul primăriilor şi structurile cu competenţe în domeniu din cadrul poliţiei. 




▪ În funcţie de conţinutul contravenţiei/încălcării, autorităţile de control pot aplica amenzi al căror cuantum este prevăzut în textele legale în materie (Legea nr.178/1998 privind condiţiile de vânzare a produselor şi de prestare a serviciilor pe piaţă; Legea nr.152/1995 privind alimentele; Legea nr.39/2007 privind protecţia veterinară).



Astfel, potrivit Legii nr.39/2007, amenda aplicabilă persoanelor fizice pentru comercializarea de produse fără afişarea mărcii/preţului este cuprinsă între 300 şi 1.000 euro. Amenda între 400 şi 3500 euro se aplică pentru comercializarea – fără marcă/preţ a produselor periculoase pentru sănătatea omului, 




▪ Bază legală




- Legea nr.178/1998 privind condiţiile de vânzare a produselor şi de prestare a serviciilor pe piaţă




- Legea nr.152/1995 privind alimentele




- Legea nr.39/2007 privind protecţia veterinară

SLOVENIA

▪ Controlul produselor agro-alimentare comercializate pe piaţa internă intră în competenţa Administraţiei pentru siguranţă alimentară, sectorul veterinar şi protecţia plantelor, precum şi a altor organisme ale statului precum Administraţia financiară şi Inspectoratul pentru piaţă.

▪ Ca şi mecanisme specifice de control al pieţelor interne agro-alimentare se pot menţiona:

- valorificarea informaţiilor din propriile baze de date (referitoare, de exemplu, la subiecţii înregistraţi, la rezultatele controalelor anterioare, la notificările operatorilor către organismele competente) şi din bazele de date ale altor organisme ale statului (de exemplu, cele referitoare la solicitările de subvenţii), în scopul efectuării analizei de risc şi al selectării subiecţilor controlului;

- controlul direct efectuat de inspectorii instituţiilor cu competenţe în domeniu, inclusiv controlul asupra vânzărilor în pieţe şi în alte locuri de comercializare.
▪ Cea mai obişnuită sancţiune administrativă este cea de interzicere a comercializării.  În cazul unor infracţiuni minore, pedepsele aplicabile sunt amenzile, iar în cazul existenţei suspiciunii de comitere a unei fapte penale, dosarul se înaintează parchetului.

▪ Bază legală

- Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor

- Legea controlului

- Legea agriculturii

- Norme privind înregistrarea şi aprobarea structurilor de procesare a alimentelor

- Norme privind cantităţile mici de alimente, condiţiile pentru producerea acestora şi stabilirea  anumitor derogări pentru structurile destinate alimentelor de origine animală
SUEDIA
▪ Potrivit legii, orice agent care comercializează produse agro-alimentare are obligaţia de a notifica această activitate, spre înregistrare,  structurii competente din cadrul municipalităţii locale. 

Municipalitatea locală are şi competenţele de control al pieţelor agro-alimentare.
▪ Agenţia naţională pentru produse alimentare răspunde de coordonarea, în acest domeniu, a autorităţilor locale. Metoda recomandată este cea bazată pe analiza de risc.
▪ Sancţiunile aplicabile în cazul încălcării prevederilor legale în materie/constatării unor nereguli sunt amenda şi alte măsuri administrative.

▪ Bază legală

- Regulamentul  UE nr.1169/2011 al  Parlamentului European şi al Consiliului din 25 octombrie 2011 privind informarea consumatorilor cu privire la produsele alimentare

- Regulamentul  UE nr.1308/2013 al Parlamentului European şi al Consiliului din 17 decembrie 2013 de instituire a unei organizări comune a pieţelor produselor agricole

- Reglementările Agenţiei naţionale pentru produse alimentare
UNGARIA

▪ În principiu, există două tipuri de mecanisme de control: notificarea publică şi controlul oficial obligatoriu. Procedurile agenţiilor de supraveghere a aprovizionării cu alimente sunt guvernate de prevederile Legii privind normele generale ale procedurilor administrative. Autoritatea naţională pentru siguranţa aprovizionării cu alimente administrează un site gratuit destinat anunţurilor publice.

Printre atribuţiile Agenţiei de supraveghere a lanţului de aprovizionare cu alimente se află şi acţiunile de control al fructelor şi legumelor, precum şi al produselor alimentare, care implică:
- colectarea de mostre pentru examene de laborator ;
- evaluarea şi verificarea calităţii anumitor produse alimentare destinate procesării şi consumului uman ;
- verificarea funcţionării Sistemului rapid de alertă pentru alimente şi furaje ;
- monitorizarea activităţilor comerciale din sectorul alimentar.

▪ Întrucât pieţele agro-alimentare reprezintă un sector special, prin hotărâre de Guvern, au fost desemnate instituţiile/agenţiile abilitate să monitorizeze lanţul de aprovizionare cu produse alimentare:

- Ministerul Agriculturii;
- Agenţia Naţională Veterinară;
- Autoritatea naţională pentru siguranţa lanţului de aprovizionare cu produse alimentare ;
- structurile de specialitate din cadrul prefecturilor şi primăriilor.
▪ Legea XLVI din 2008 reglementează mai multe categorii de sancţiuni. Agenţia de supraveghere a lanţului de aprovizionare cu produse alimentare are competenţa de a stabili măsuri, de a aplica sancţiuni sau de a emite avertismente persoanelor fizice şi juridice care încalcă legea în acest domeniu.

Potrivit art.57 din această lege, în funcţie de dimensiunea încălcării şi de natura riscului iminent de nerespectare a legii, Agenţia poate impune următoarele sancţiuni :

- suspendarea sau restricţionarea operaţiunilor comerciale pe o anumită perioadă, total sau parţial, sau retragerea autorizaţiei de funcţionare ;

- acordarea condiţionată a autorizaţiei de funcţionare sau amendarea, suspendarea sau retragerea autorizaţiei/solicitarea de retragere a autorizaţiei;

- emiterea ordinului de confiscare sau de retragere din circulaţie a produselor în cauză, sau de redenumire, distrugere sau eliminare a acestora.

▪ Există 4 tipuri de amenzi aplicabile după controalele efectuate în: sectorul alimentar; sectorul furajelor; sectorul protecţiei plantelor; sectorul lanţului alimentar.
Cuantumul amenzilor aplicabile neregulilor constatate în sectorul protecţiei plantelor şi al lanţului alimentar este cuprins între 15 mii forinţi şi 150 milioane forinţi (art.59.3).

Dacă nu este necesară aplicarea unei amenzi, Agenţia de supraveghere a lanţului de aprovizionare cu produse alimentare emite un avertisment pentru persoana supusă activităţilor de control (art.59.6).

▪ Bază legală

- Legea XLVI din 2008 privind lanţul de aprovizionare cu alimente şi controlul şi supravegherea acestuia (cea mai importantă lege care reglementează mecanismele de control ale pieţelor agro-alimentare interne).
- Legea LVII din 1996 privind interzicerea practicilor comerciale neloiale şi a concurenţei neloiale 

- Legea CLV din 1997 privind protecţia consumatorului

- Hotărârea Guvernului nr.383/2016 privind organismele responsabile în agricultură şi administraţie
� Rezoluţia din 14 ianuarie 2014 referitoare la criza alimentară, fraudele din lanţul alimentar şi controlul acestora


http://www.europarl.europa.eu/sides/getDoc.do?pubRef=-//EP//TEXT+TA+P7-TA-2014-0011+0+DOC+XML+V0//RO


� Spink, J şi Moyer DC, Defining the Public Health Threat of Food Fraud , Journal of Food Science, 2011, volumul 75 (numărul 9), p. 57-63.


� Ministerul Agriculturii și Dezvoltării Rurale, Acord privind Serviciile de Asistență Tehnică pentru Consolidarea Cadrului Evaluării Impactului Reglementărilor în România.  Raport Proiect Pilot EIR: Analiză privind integritatea alimentelor în România, Iulie 2015, p.15


http://www.madr.ro/docs/ind-alimentara/raport-proiect-eir-integritatea-alimentelor-ro.pdf





� Law Enforcement Act


https://www.riigiteataja.ee/en/eli/ee/Riigikogu/act/507122016001/consolide)


� Consumer Protection Act


https://www.riigiteataja.ee/en/eli/ee/Riigikogu/act/510012017006/consolide


� Décret n° 2009-1630 du 23 décembre 2009 portant création d'un service à compétence nationale dénommé « service national des enquêtes » 


� HYPERLINK "https://www.legifrance.gouv.fr/affichTexte.do?cidTexte=JORFTEXT000021527643&categorieLien=id" ��https://www.legifrance.gouv.fr/affichTexte.do?cidTexte=JORFTEXT000021527643&categorieLien=id�





� Code de la Consommation


http://data.legilux.public.lu/file/eli-etat-leg-code-consommation-20170101-fr-pdf.pdf


� Règlement grand-ducal du 25 août 2015 concernant l'information des consommateurs sur les denrées alimentaires, les allégations nutritionnelles et de santé ainsi que le marquage du numéro de lot


�HYPERLINK "http://legilux.public.lu/eli/etat/leg/rgd/2015/08/25/n9/jo"��http://legilux.public.lu/eli/etat/leg/rgd/2015/08/25/n9/jo�





� Law 12/2013, of 2 August, measures to improve the functioning of the food supply chain


http://www.mapama.gob.es/es/alimentacion/temas/ley-de-medidas-para-mejorar-el-funcionamiento-de-la-cadena-alimentaria/Ley_12-2013_de_2_agosto-EN_tcm7-297949.pdf


� CODE OF GOOD BUSINESS PRACTICES IN FOOD CONTRACTING


http://www.mapama.gob.es/es/alimentacion/temas/ley-de-medidas-para-mejorar-el-funcionamiento-de-la-cadena-alimentaria/codigobuenaspracticas%5Ben_tcm7-448221.pdf

